România a intrat în linie dreaptă cu pregătirile pentru EURO 2024 din vară. "Tricolorii" vor disputa primul meci amical al anului contra Irlandei de Nord, vineri, 22 martie, de la ora 21:45. FANATIK a dezvăluit în exclusivitate că 25.000 de bilete s-au vândut cu o zi înainte de meciul de pe Arena Națională.
De asemenea, Irlanda de Nord este primul test pentru România după calificarea la turneul final din Germania. Selecționata lui Michael O'Neill nu s-a calificat la EURO 2024 la capătul unei campanii de calificare de-a dreptul dezamăgitoare.
Irlanda de Nord a terminat pe locul 5 în Grupa H, penultimul, cu doar 9 puncte în 10 partide. Naționala lui Michael O'Neill a adunat doar 3 victorii într-o grupă cu Danemarca, Slovenia, Finlanda, Kazahstan și San Marino.
În vârstă de 54 de ani, Michael O'Neill a preluat banca naționalei Irlandei de Nord în 2022. Tehnicianul a mai pregătit naționala Irlandei de Nord în perioada 2011-2020. Între cele două mandate, Michael O'Neill a antrenat-o pe Stoke City.
Irlanda de Nord are numeroase absențe pentru duelul cu România de pe Arena Națională. Atât fundașul Jamal Lewis, cât și extrema dreaptă Ross McCausland nu vor fi pe teren contra naționalei lui Edi Iordănescu, din cauza unor probleme fizice.
Jonny Evans, fundașul celor de la Manchester United, Conor Washington și Terry Devlin sunt alți jucători care nu sunt disponibili pentru meciul de pregătire contra României. Cel mai bine cotat fotbalist din lotul lui Michael O'Neill este mijlocașul central Shea Charles, 11 milioane de euro (Southampton).
Tot în Championship evoluează și ceilalți fotbaliști bine cotați ai naționalei Irlandei de Nord: fundașul Hume (Sunderland, 5 milioane euro), stoperul McNair (Middlesbrough, 4,5 milioane de euro) sau fundașul stânga Lewis (Watford, 4 milioane de euro). "Selecționata Championship", a fost remarca făcută de Federația Română de Fotbal pe site-ul oficial la adresa Irlandei de Nord.
Majoritatea fotbaliștilor din lotul naționalei Irlandei de Nord provin din ligile inferioare din fotbalul englez. Acestora li se adaugă nume din Scoția (St. Mirren, Kilmarnock, Rangers) sau (Asteras Tripolis – Grecia, Aarhus – Danemarca).
De-a lungul timpului, Irlanda de Nord a bifat o singură prezență la EURO. Clasată pe locul 74 FIFA, naționala lui Michael O'Neill a luat parte la turneul final continental din Franța 2016, când s-a oprit în "optimi" după 0-1 cu Țara Galilor.
Irlanda de Nord are în palmares și 3 apariții la Campionatele Mondiale din 1958, 1982 și 1986. În 1958, Irlanda de Nord a ajuns până în sferturile de finală și a terminat turneul pe locul 8. România și Irlanda de Nord s-au întâlnit în grupele UEFA Nations League în 2020. Atât la Belfast, cât și la București scorul a fost 1-1.